# Seletuskiri otsuse eelnõu „Arvamuse andmine Pihuvere kruusakarjääri maavara kaevandamise loa HARM-083 (L.MK.HA-172638) muutmise taotluse ja tehtava otsuse eelnõu kohta“ juurde

Osaühing Pihuvere Kruus on esitanud Keskkonnaametile Pihuvere kruusakarjääris kaevandamiseks maavara kaevandamise loa HARM-083 (L.MK.HA-172638) muutmise taotluse, millega soovitakse muuta Pihuvere kruusakarjääri piire selliselt, et oleks välditud ebaotstarbekate jääkvaru plokkide teke. Selleks soovitakse Pihuvere kruusakarjääri mäeeraldisega hõlmata maavara kaevandamise loaga HARM-083 (L.MK.HA-172638) mäeeraldise teenindusmaal paiknev ehituskruusa varuplokk 6 Plokk pindalaga 0,42 ha, milles on ehituskruusa aktiivseks tarbevaru suuruseks 15 tuhat m3. Täiendavalt soovitakse määrata kaevandamise keskmiseks aastamääraks 24 tuhat m3.

Vastavalt maapõueseaduse (MaaPS) § 49 lg 1 esitab taotleja kaevandamisloa saamiseks kaevandamisloa andjale taotluse. MaaPS § 48 kohaselt annab kaevandamisloa Keskkonnaamet. Vastavalt MaaPS § 49 lg 6 saadab Keskkonnaamet kaevandamisloa taotluse ning taotluse kohta tehtava otsuse eelnõu arvamuse saamiseks kavandatava kaevandamiskoha kohalikule omavalitsusele.

Maavara kaevandamise loa eelnõu punktis 10 on seatud täiendavad tingimused:

1. Kruusa vedamisel mitte kasutada Mallavere küla Mäe talu maid läbivat erateed nr 6510344.
2. Tagada Pihuvere kruusakarjääri teenindamiseks rajatud tee korraline hooldus.
3. Kasta Viskla-Pikavere maantee nr 11124 ristumiskoha ja Pihuvere kruusakarjääri vahelist Ulsi tee teelõiku alates Viskla-Pikavere maantee nr 11124 ristumiskohast 100 m ulatuses.
4. Riigimetsa Majandamise Keskuse transpordile tagada piiranguteta ligipääs karjääri viivatel ja läbivatel teedel.
5. Purustus-sorteerimissõlmede töö on ilma niisutussüsteemita keelatud.
6. Kasta karjääris kaevise transportimisel ja killustiku tootmisel kasutatavaid teid, samuti mäeeraldisest väljuvat väljaveoteed 100 meetri ulatuses mäeeraldise piirist. Kui ööpäeva keskmine välistemperatuur on üle +5 kraadi, tuleb kasta teid pidevalt.

Vallavalitsusele on laekunud mitmeid kaebusi, et Ulsi tee ja Viskla-Pikavere maantee ristmikul on veoautode ratastelt kandunud maantee mustkattele rohkelt kruusa ning seetõttu on tekkinud liiklusohtlike olukordi. Seetõttu on selge, et kruusatee kastmine ei ole antud probleemile õige lahendus ning teeme ettepaneku nõustuda maavara kaevandamise loa muutmisega ainult tingimusel, et punkti 10.3 muudetakse järgmises sõnastuses „Paigaldada ühe kuu jooksul peale loa väljastamist Ulsi teele Viskla-Pikavere maantee nr 11124 ristumiskohast alates 100 m ulatuses mustkate“. Sarnane tingimus on Keskkonnaameti poolt seatud ka Pihuvere II kruusakarjääri maavara kaevandamise loale HARM-096 (L.MK/300198).

Andre Sepp

vallavanem

Koostaja: Alari Kruusvall

keskkonnaspetsialist